Na temelju članka 104. stavka 1. Zakona o komunalnom gospodarstvu (Narodne novine 68/18 i 110/18- Odluka Ustavnog suda Republike Hrvatske) i članka 41. točka 2. Statuta Grada Zagreba (Službeni glasnik Grada Zagreba 23/16, 2/18 i 23/18), Gradska skupština Grada Zagreba, na \_\_\_sjednici\_\_\_\_\_\_\_\_\_\_ 2019., donijela je

**ODLUKU**

**o komunalnom redu**

**I. OPĆE ODREDBE**

**Članak 1.**

Ovom se odlukom propisuje komunalni red i mjere za njegovo provođenje radi uređenja naselja, načina uređenja i korištenja površina javne namjene i zemljišta u vlasništvu Grada Zagreba, održavanja čistoće i čuvanja površina javne namjene na području Grada Zagreba.

**Članak 2.**

Pojedini pojmovi u smislu ove odluke imaju sljedeće značenje:

**1. površine javne namjene** su površine koje su namijenjene svima i pod jednakim uvjetima, a prema namjeni razlikujemo:

***-*** *nerazvrstane ceste*su ceste koje se koriste za promet vozilima i koje svatko može slobodno koristiti na način i pod uvjetima određenim posebnim propisima, a koje nisu razvrstane kao javne ceste u smislu zakona kojim se uređuju ceste;

**-** j*avne prometne površine na kojima nije dopušten promet motornim vozilima*su trgovi, pločnici, javni prolazi, javne stube, prečaci, šetališta, biciklističke i pješačke staze, pothodnici, podvožnjaci, nadvožnjaci, mostovi i tuneli, ako nisu sastavni dio nerazvrstane ili druge ceste;

**-** *javne zelene površine*su parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni sportski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice i slično;

***-*** *stajališta javnog prijevoza i okretišta* su izgrađene i označene prometne površine određene za zaustavljanje vozila i siguran ulazak i izlazak putnika;

**-** *biciklistička parkirališna površina* je dio površine javne namjene na koju se postavlja sustav javnih bicikla koji se sastoji od bicikla, parkirališno-sigurnosnih instalacija, sustava upravljanja korisnicima te druge opreme;

**-** *ostale površine javne namjene*supovršine uz sportske objekte, rekreacijske objekte, objekte koji su namijenjeni za javne priredbe, otvorene tržnice, groblja, sajmišta, kolodvore i slične prostore, dio zemljišta koji se nalazi uz površinu javne namjene, dijelovi javnih cesta koje prolaze kroz naselja, prolazi kroz zgradu ili između zgrada i slične površine;

**2**. **vanjski dijelovi zgrade vidljivi s površine javne namjene** su pročelja, izlozi, balkoni, terase, ulazna i garažna vrata, prozori, žljebovi, krov, dimnjaci, klimatizacijski uređaji, antene i drugo;

**3.** **javna rasvjeta** su građevine i uređaji za rasvjetljavanje nerazvrstanih cesta, javnih prometnih površina na kojima nije dopušten promet motornim vozilima, javnih cesta koje prolaze kroz naselje, javnih parkirališta, javnih zelenih površina te drugih površina javne namjene školskog, zdravstvenog i drugog društvenog značaja u vlasništvu Grada Zagreba;

**4. ploča s tvrtkom ili nazivom** je ploča s tvrtkom pravne osobe ili imenom fizičke osobe obrtnika, odnosno nazivom obrta i drugo;

**5**. **plakati** su oglasi i slične objave reklamno-promidžbenog ili informativnog sadržaja;

**6.** **reklame** su reklamne zastave, reklamna platna (na građevinskim skelama, ogradama i građevinama u rekonstrukciji ili gradnji), osvijetljene reklamne vitrine (city light), putokazne reklame, reklamne (usmjeravajuće) ploče, pokretne reklame, reklame na stupovima javne rasvjete, transparenti, reklamne naljepnice, reklamni ormarići, oslikane reklamne poruke (na zidovima građevina, ogradama, tendama, prometnicama i slično), reklamni natpisi i drugi predmeti koji služe reklamiranju, osim reklamnih panoa;

**7. reklamni panoi** su panoi, reklamni uređaji, reklamne konstrukcije (jambo-panoi, bilbordi, bigbordi, megabordi, reklamne konstrukcije iznad prometnica i slično), reklamni stupovi (totemi) i slično, a mogu biti samostojeći ili na objektima.

**8.** **kiosk** je objekt gotove konstrukcije do 15 m2 građevinske bruto površine koji se može u cijelosti ili u dijelovima prenositi i postavljati pojedinačno ili u grupi, a služi kao prodajno – uslužno mjesto u kojem se kroz odgovarajući otvor na kiosku, bez ulaza korisnika u njegov prostor, prodaje ograničeni asortiman proizvoda ili obavlja odgovarajuća djelatnost;

**9. pokretna naprava** je lako prenosiva naprava koja nema građevinskog dijela niti je ugrađena u podlogu, a oblikovanjem je prilagođena namjeni ili predstavlja jednostavni ili improvizirani samostojeći predmet koji se privremeno i povremeno postavlja na površinu javne namjene s koje ili pomoću koje se obavljaju različite usluge, prezentacije, manifestacije, sportski događaji, promidžbe, prodaje (npr. prezentiranje prodajnog asortimana ispred zanatskih i drugih poslovnih objekata, organiziranje zabave i manifestacija za vrijeme blagdana i spomendana, obljetnica, sportskih događanja, promidžbe i drugih manifestacija, informativni ormarići za besplatnu opskrbu građana novinama, štandovi, automati i naprave za prodaju pića, napitaka i sladoleda, konditorskih i snack proizvoda, hladnjaci za sladoled, bankomati, peći, automati i drugi objekti za pečenje plodina, automobili kao nagradni zgodici, otvorene terase (stolovi, stolice, suncobrani, pokretne ograde, podesti)), samostojeće montažno-demontažne nadstrešnice i druga oprema postavljena na površini javne namjene za potrebe ugostiteljskih objekata u svrhu organiziranja otvorenih terasa ispred ugostiteljskih objekata, cirkuski šatori, lunaparkovi, naprave za igru i zabavu (trampolin i drugo), čuvarske kućice i slično;

**10.** **građevine i uređaji javne namjene**su nadstrešnice i druga oprema na stajalištima javnog prometa, javni zdenci, vodoskoci, fontane, javni zahodi, javni satovi, ploče s planom naselja, oznake kulturnih dobara, zaštićenih dijelova prirode i sadržaja turističke namjene, spomenici, skulpture, sakralna obilježja, spomen ploče, prometni znakovi, signalizacija i oprema na cestama, koso dizalo-lift, dizala i podizne platforme za osobe s posebnim potrebama, javna telefonska govornica, poštanski sandučić, samostojeći telekomunikacijski i električni razvodni ormarići, elektro-ormari za potrebe manifestacije, objekti oborinske odvodnje ceste zatvorenog tipa, linijske rešetke, sustavi ventilacije te odvodnje pothodnika i podvožnjaka, sustav javnih bicikala, parkirališni automati, podizni stupići, klupe, solarne pametne klupe i slično, te različite naprave kojima se unapređuje izgled i olakšava funkcionalno i kvalitetnije korištenje javne površine (posude za cvijeće i zelenilo, stalci za bicikle, jarboli, info stupovi i video plazme, obavijesne ploče, košarice za otpatke, tende, roloi, rešetke, kamere, alarmni uređaji i drugi slični predmeti) i druga urbana oprema;

**11.** **privremene građevine** su montažni objekti i drugi objekti koji se postavljaju za potrebe sajmova i javnih manifestacija i prigodnog uređenja naselja;

**12. otpad** je svaka tvar ili predmet koji posjednik odbacuje;

**13. kampersko vozilo** je motorno ili priključno vozilo posebne namjene konstruirano tako da su u njemu postavljene stvari koje omogućavaju boravak;

**14. prikolica** je priključno vozilo konstruirano tako da ukupnu masu preko svojih osovina prenosi na kolnik.

**Članak 3.**

Odredbe ove odluke u dijelu kojim se propisuje komunalni red i mjere za njegovo provođenje na površinama javne namjene na odgovarajući se način primjenjuju i na zemljišta u vlasništvu Grada.

**Članak 4.**

Površine javne namjene moraju biti prilagođene za kretanje osoba s invaliditetom.

 **II. UREĐENJE NASELJA**

**Članak 5.**

Naselja na područja Grada Zagreba (u daljnjem tekstu: Grad) moraju biti uređena.

Pod uređenjem naselja smatra se uređenje vanjskih dijelova zgrada, okućnica i dvorišta zgrada u vlasništvu fizičkih ili pravnih osoba u dijelu koji je vidljiv s površine javne namjene, te određivanje uvjeta za postavljanje građevina i uređaja javne namjene, kioska, ploča s tvrtkom ili nazivom, plakata, pokretnih naprava, privremenih građevina, reklama te ostale urbane opreme koja se prema posebnim propisima gradi/postavlja bez građevinske dozvole i glavnog projekta.

**1. VANJSKI DIJELOVI ZGRADE**

**Članak 6.**

Vanjski dijelovi zgrade moraju biti održavani i uredni.

Vlasnik, korisnik odnosno upravitelj zgrade dužan je neodržavane i neuredne vanjske dijelove zgrade obnoviti i održavati na način da se obnovljeni dijelovi zgrade uklapaju u cjeloviti izgled zgrade.

Zabranjeno je djelomično uređivanje i bojanje pročelja višestambenih zgrada, osim u slučaju kad višestambena zgrada ima više zasebnih ulaza, kada je dopušteno uređivanje pročelja zgrada koji pripadaju jednom ulazu.

Zabranjeno je pisati grafite, poruke i slično te na drugi način oštećivati vanjske dijelove zgrade.

 Ako vanjski dijelovi zgrade nisu održavani i uredni, komunalni redar rješenjem će naložiti vlasniku, korisniku ili upravitelju zgrade otklanjanje uočenih nedostataka.

**Članak 7.**

Na vanjskim dijelovima zgrade vidljivima s površina javne namjene može se držati cvijeće i ukrasno bilje, a iznimno ako za to nema drugih prostornih mogućnosti klimatizacijski uređaji, antene i drugi predmeti.

**Članak 8.**

Vanjski dijelovi zgrade mogu se rasvijetliti na temelju rješenja gradskoga upravnog tijela nadležnog za komunalne poslove po prethodno pribavljenoj:

- suglasnosti gradskoga upravnog tijela nadležnog za zaštitu spomenika kulture i prirode ako se rasvjetljava zgrada koja ima svojstvo kulturnog dobra ili se nalazi na području kulturno-povijesne cjeline ili zaštićenog dijela prirode te

- mišljenju gradskoga upravnog tijela nadležnog za promet i

- mišljenju gradskoga upravnog tijela nadležnog za uređenje javnih gradskih prostora.

Zahtjevu za izdavanje rješenja iz stavka 1. ovoga članka prilaže se idejni projekt, dokaz o vlasništvu odnosno korištenju nekretnine, suglasnost vlasnika zgrade i drugu potrebnu dokumentaciju.

Rasvjeta mora biti funkcionalna, ekološki prihvatljiva i energetski učinkovita sukladno posebnim propisima.

**2. UREĐENJE I ODRŽAVANJE OKUČNICA I DVORIŠTA ZGRADA**

**Članak 9.**

 Okućnica i dvorište zgrade (vrt, voćnjak, zelene i druga površine uz zgradu) u dijelu koji je vidljiv s površine javne namjene moraju biti čisti, uredni i održavani na način da trava bude uredno pokošena, živica orezana, uklonjena šikara, dotrajale stvari, građevinski i drugi otpad.

Vlasnik odnosno korisnik dužan je ukloniti lišće, cvjetove, plodove i grane koji padaju na površinu javne namjene sa stabala koja se nalaze u njegovoj okućnici i dvorištu zgrade.

**Članak 10.**

Ograda uz površinu javne namjene ne smije ometati sigurnost prometa i ljudi, a vlasnik odnosno korisnik dužan je ogradu uz površinu javne namjene redovito orezivati i održavati urednom.

**Članak 11.**

Komunalni redar rješenjem će narediti otklanjanje nedostataka vidljivih s površine javne namjene vlasniku odnosno korisniku okućnice i dvorišta.

**Članak 12.**

Ako postoji opasnost od rušenja stabla ili dijela stabla na površinu javne namjene i ozljeđivanja ljudi i/ili oštećenja imovine, komunalni redar će uz prethodno mišljenje gradskoga upravnog tijela nadležnog za zelenilo, rješenjem narediti vlasniku, odnosno korisniku zemljišta potrebne zahvate na stablu.

**3. PLOČE S IMENOM NASELJA, ULICE, TRGA I PLOČICE S KUĆNIM BROJEM ZGRADE**

**Članak 13.**

Naselja, ulice, trgovi i imenovane javne površine moraju biti vidljivo označene imenom, a zgrade kućnim brojem.

Površine javne namjene iz stavka 1. ovoga članaka imenuje se sukladno posebnom propisu koji propisuje načela, kriterije i postupak za određivanje imena javnih površina.

Naselja, ulice, trgovi i zgrade označavaju se i obilježavaju na način i po postupku propisanom posebnim propisom.

**Članak 14.**

Za označavanje imena naselja, ulica, trgova i imenovanih javnih površina postavljaju se ploče, a na zgrade se postavljaju pločice s kućnim brojem zgrade.

Ploče za označavanje imena ulica, trgova i imenovanih javnih površina mogu sadržavati i opis značenja imena ulica, trgova, javnih površina i druge informacije ili se uz njih mogu postavljati ploče (dopunske ploče) s opisom značenja imena ulica i trgova i drugim informacijama.

Opis značenja imena ulica, trgova i imenovanih javnih površina iz stavka 2. ovoga članka odobrava tijelo koje osniva Gradska skupština Grada Zagreba (u daljnjem tekstu: Gradska skupština).

Ako se ploča za označavanje imena ulica, trgova i imenovanih javnih površina postavlja na zgradu, vlasnik zgrade dužan je omogućiti postavljanje ploče na način propisan posebnim propisima.

Izgled i veličinu ploča i pločica iz stavaka 1. i 2. ovoga članka pravilnikom propisuje gradonačelnik, na prijedlog gradskoga upravnog tijela nadležnog za katastarske i geodetske poslove, uz prethodno mišljenje gradskoga upravnog tijela nadležnog za zaštitu spomenika kulture i prirode i gradskoga upravnog tijela nadležnog za uređenje javnih gradskih prostora.

**Članak 15.**

Pločica s kućnim brojem zgrade postavlja se sukladno rješenju gradskoga upravnog tijela nadležnog za katastarske i geodetske poslove.

**Članak 16.**

Vlasnik zgrade dužan je na zgradu postaviti pločicu s kućnim brojem sukladno posebnim propisima i pravilniku iz članka 14. stavka 5. ove odluke.

Pločicu s kućnim brojem zgrade koja izgledom i veličinom nije sukladna pravilniku iz članka 14. stavka 5. ove odluke, vlasnik zgrade dužan je zamijeniti novom pločicom.

Vlasnik odnosno upravitelj zgrade, dužan je voditi brigu o tome da zgrada bude stalno obilježena s kućnim brojem.

**Članak 17.**

Zabranjeno je oštećivati i uništavati te neovlašteno skidati i mijenjati ploče i pločice s kućnim brojem.

**4. IZLOZI**

**Članak 18.**

Izlog poslovnog prostora mora biti uredan i čist.

Za blagdane i prigodne manifestacije izlozi mogu biti prigodno uređeni.

Korisnik izloga ne smije u izlogu držati ambalažu ili skladištiti robu te izlagati robu izvan poslovnog prostora.

Izlozi noću moraju biti rasvijetljeni.

Osvjetljenje izloga mora biti izvedeno tako da izravno ne obasjava prometnu površinu.

**Članak 19.**

Vlasnik odnosno korisnik poslovnog prostora koji se ne koristi dužan je izlog uredno prekriti neprozirnim materijalom, odnosno onemogućiti uvid u unutrašnjost poslovnog prostora.

Vlasnik odnosno korisnik izloga iz stavka 1. ovoga članka dužan je oštećenja izloga ukloniti bez odgode, odnosno najkasnije u roku od 7 dana od nastanka oštećenja.

Komunalni redar rješenjem će narediti vlasniku odnosno korisniku poslovnog prostora uklanjanje oštećenja iz stavka 2. ovoga članka.

**5. ZAŠTITNE NAPRAVE, PLOČE S TVRTKOM ILI NAZIVOM, REKLAME I REKLAMNI PANOI**

**Članak 20.**

Zaštitne naprave su tende, roloi, zaštitne rešetke, kamere, alarmni uređaji i slični predmeti koji se postavljaju na pročelje zgrade.

Tende se postavljaju na temelju rješenja gradskoga upravnog tijela nadležnog za komunalne poslove, ako posebnim propisom nije drugačije određeno, po prethodno pribavljenoj:

- suglasnosti gradskoga upravnog tijela nadležnog za promet,

- suglasnosti gradskoga upravnog tijela nadležnog za zaštitu spomenika kulture i prirode ako se postavlja na zgradu koja ima svojstvo kulturnog dobra ili se nalazi na području kulturno-povijesne cjeline ili zaštićenog dijela prirode i

- mišljenju gradskoga upravnog tijela nadležnog za uređenje javnih gradskih prostora.

Zahtjevu za izdavanje rješenja iz stavka 2. ovoga članka prilaže se idejni projekt, dokaz o vlasništvu odnosno korištenju nekretnine, suglasnost vlasnika i druga potrebna dokumentacija.

Zaštitne naprave trebaju se održavati urednima i ispravnim.

**Članak 21.**

Videonadzor se postavlja za provođenje nadzora radi zaštite površina javne namjene, imovine, sigurnosti prometa na cestama i nadzora parkiranja, prevencije protupravnih ponašanja i utvrđenja počinjenja prekršaja, a sukladno posebnim propisima kojima se uređuje komunalno gospodarstvo, sigurnost prometa na cestama te drugim posebnim propisima.

Površine javne namjene ili dio površine javne namjene koja je pod videonadzorom mora biti označena s obavijesti da je površina pod videonadzorom koja mora biti istaknuta na vidnom mjestu na površini javne namjene tako da je mogu vidjeti osobe koje ulaze na štićeni prostor površine javne namjene iz svih smjerova.

Videonadzor se postavlja na temelju rješenja gradskoga upravnog tijela nadležnog za promet po prethodno pribavljenoj:

- suglasnosti ministarstva nadležnog za unutarnje poslove,

- suglasnosti gradskoga upravnog tijela nadležnog za zaštitu spomenika kulture i prirode ako se videonadzor postavlja na području kulturno-povijesne cjeline ili zaštićenog dijela prirode te

- mišljenju gradskoga upravnog tijela nadležnog za gradnju i održavanje javnoprometne površine, javnih objekata i javne rasvjete i

- mišljenju gradskoga upravnog tijela nadležnog za promet.

Pravna osoba ili fizička osoba obrtnik kojoj je Grad povjerio postavljanje i održavanje videonadzora dužna ga je održavati funkcionalno ispravnim.

**Članak 22.**

Plakati mogu se postavljati na oglasnim ili reklamnim pločama, oglasnim stupovima, ormarićima, panoima, izlozima poslovnih prostora koji su u rekonstrukciji, sanaciji ili gradnji ili se ne koriste.

Plakati se postavljaju na temelju rješenja gradskoga upravnog tijela nadležnog za komunalne poslove po prethodno pribavljenoj:

- suglasnosti gradskoga upravnog tijela nadležnog za zaštitu spomenika kulture i prirode ako se plakati postavljaju na građevine koja ima svojstvo kulturnog dobra ili se nalazi na području kulturno-povijesne cjeline ili zaštićenog dijela prirode i

- mišljenju gradskoga upravnog tijela nadležnog za uređenje javnih gradskih prostora.

Iznimno od stavka 1. ovoga članka za određene javne manifestacije plakati se mogu postavljati i na druga mjesta, osim na stabla, pročelja zgrada, ograde i telefonske govornice, prometnu signalizaciju, građevine i uređaje javne namjene na temelju rješenja gradskoga upravnog tijela nadležnog za komunalne poslove.

Za plakate postavljene bez rješenja ili suprotno rješenju iz stavka 2. i 3. ovoga članka odgovorna je osoba koja postavlja plakate i organizator priredbe ili manifestacije, odnosno osoba čiji se proizvod ili usluga plakatom oglašava.

Zabranjeno je šarati, oštećivati ili na drugi način uništavati plakate.

Pravna osoba ili fizička osoba obrtnik kojoj je Grad povjerio održavanje mjesta za postavljanje plakata i uklanjanje plakata dužna ih je održavati urednima i čistima te redovno i izvanredno uklanjati plakate.

Vlasnik plakata dužan ih je držati u urednom stanju i održavati.

**Članak 23.**

Pravna osoba, fizička osoba obrtnik ili osoba koja obavlja drugu samostalnu djelatnost ističe ploču s tvrtkom ili nazivom na poslovnu prostoriju u kojoj posluje, na pokretnu napravu (bankomat) i drugo.

Ustanove i druge institucije ističu naziv na mjestu određenom posebnim propisima, odnosno na objekt u kojem se nalazi poslovni prostor ustanove, odnosno institucije.

Pravna osoba ili fizička osoba obrtnik ili osoba koja obavlja drugu samostalnu djelatnost te ustanova i druga institucija može na pročelje zgrade u kojoj koristi poslovni prostor postaviti i ploču s natpisom imena, obavijesti o djelatnosti koju obavlja te obavijest o radnom vremenu (u daljnjem tekstu: natpis).

Ploča s tvrtkom, nazivom i natpisom na pročelje zgrade postavlja se na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za zaštitu spomenika kulture i prirode ako se tvrtka, naziv i natpis postavljaju na građevinu koja ima svojstvo kulturnog dobra ili se nalazi na području kulturno-povijesne cjeline ili zaštićenog dijela prirode i

- mišljenju gradskoga upravnog tijela nadležnog za uređenje javnih gradskih prostora.

Zahtjevu za izdavanje rješenja iz stavka 3. prilaže se idejni projekt, dokaz o vlasništvu odnosno korištenju nekretnine, suglasnost vlasnika i druga potrebna dokumentacija.

Osobe iz stavaka 1. i 2. ovoga članka, moraju održavati ploču s tvrtkom, nazivom i natpisom čistom i čitkom.

Pravna ili fizička osoba iz stavaka 1. i 2. ovoga članka dužna je ukloniti ploču s tvrtkom, nazivom i natpisom s pročelja zgrade u roku od 15 dana od prestanka obavljanja djelatnosti, odnosno prestanka korištenja poslovnog prostora te pročelje zgrade vratiti u prvobitno stanje.

Ako pravna ili fizička osoba iz stavka 1. i 2. ovoga članka ne postupi sukladno stavku 6. ovoga članka, komunalni redar rješenjem će narediti uklanjanje ploče s tvrtkom, nazivom i natpisom.

**Članak 24.**

Jarbol za zastave postavlja se na pročelje zgrade, zemljišta uz građevinu te na površinu javne namjene.

Na jarbolima se postavljaju državne zastave, zastave Europske unije, županijske, gradske i prigodne zastave za određene manifestacije, kao i reklamne zastave.

Jarbol se postavlja na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za promet,

- suglasnosti gradskoga upravnog tijela nadležnog za zaštitu spomenika kulture i prirode te

- mišljenju gradskoga upravnog tijela nadležnog za uređenje javnih gradskih prostora i

- mišljenju gradskoga upravnog tijela nadležnog za zelenilo ako se postavlja na javnu zelenu površinu.

Zahtjevu za izdavanje rješenja iz stavka 3. ovoga članka prilaže se projektna dokumentacija koja sadrži opis i način postavljanja jarbola, a za jarbole veće od 6 m potreban je i statički proračun.

**Članak 25.**

Zastava Republike Hrvatske i Grada Zagreba ističe se sukladno posebnim propisima.

Jarboli za zastave i zastave moraju biti uredni, čisti i neoštećeni.

**Članak 26.**

Reklame se postavljaju se na temelju rješenja gradskoga upravnog tijela nadležnog za komunalne poslove, ako posebnim propisom nije drugačije određeno po prethodno pribavljenoj:

- suglasnosti gradskoga upravnog tijela nadležnog za promet ako je to potrebno radi sigurnosti prometa,

- suglasnosti gradskoga upravnog tijela nadležnog za zaštitu spomenika kulture i prirode ako se reklama postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode i

- mišljenju gradskoga upravnog tijela nadležnog za uređenje javnih gradskih prostora, te

- mišljenju gradskoga upravnog tijela nadležnog za zelenilo ako se reklama postavlja na javnu zelenu površinu.

Zahtjevu za izdavanje rješenja iz stavka 1. ovoga članka prilaže se idejni projekt, dokaz o vlasništvu odnosno korištenju nekretnine, suglasnost vlasnika a za svjetleće reklame suglasnost za priključak na eletromrežu i druga potrebna dokumentacija.

**Članak 27.**

Reklamni panoi postavljaju se na temelju rješenja gradskoga upravnog tijela nadležnog za komunalne poslove.

Gradsko upravno tijelo nadležno za komunalne poslove dužno je prije izdavanja rješenja iz stavka 1. ovoga članka, prethodno pribaviti:

- suglasnost gradskoga upravnog tijela nadležnog za promet,

- suglasnost gradskoga upravnog tijela nadležnog za zaštitu spomenika kulture i prirode ako se reklamni pano postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode,

- mišljenje gradskoga upravnog tijela nadležnog za uređenje javnih gradskih prostora,

- mišljenje gradskoga upravnog tijela nadležnog za zelenilo ako se postavlja na javnu zelenu površinu.

Zahtjevu za izdavanje rješenja iz stavka 2. prilaže se idejni odnosno tipski projekt, dokaz o vlasništvu odnosno korištenju nekretnine, suglasnost vlasnika, a za svjetleće reklame suglasnost za priključak na eletromrežu i druga potrebna dokumentacija.

Tvrtka ili ime vlasnika reklamnog panoa moraju biti istaknuti na reklamnom panou.

Ako reklamni pano nema istaknutu reklamnu poruku, vlasnik ga je dužan prekriti odgovarajućim materijalom bijele boje, a digitalni reklammi pano ne smije emitirati svjetlost.

Reklamni panoi mogu biti osvjetljeni i digitalni.

**Članak 28.**

Zabranjeno je postavljanje reklama i reklamnih panoa na krovne površine, pročelja zgrada i građevinske skele na Trgu bana Josipa Jelačića i Trgu Petra Preradovića, osim reklamnih natpisa u visini prizemlja.

**Članak 29.**

Lokacije na površinama javne namjene kojima upravlja Grad, za postavljanje reklama i reklamnih panoa namijenjenih za komercijalno oglašavanje dodjeljuju se javnim natječajem koji raspisuje gradonačelnik.

Postupak dodjele površina javne namjene za postavljanje reklama i reklamnih panoa namijenjenih za komercijalno oglašavanje odlukom određuje Gradska skupština na gradonačelnikov prijedlog.

**Članak 30.**

Zaštitne naprave, plakati, ploče s tvrtkom, nazivom i natpisom, jarboli, reklame i reklamni panoi moraju biti uredni i funkcionalno ispravni.

Ako se zaštitne naprave, plakati, ploče s tvrtkom, nazivom i natpisom, jarboli, reklame i reklamni panoi postavljaju suprotno odredbama ove odluke, komunalni redar rješenjem će narediti njihovo uklanjanje.

**Članak 31.**

Način i uvjete za postavljanje zaštitnih naprava, plakata, ploča s tvrtkom, nazivom i natpisom, jarbola, reklama i reklamnih panoa pravilnikom propisuje gradonačelnik na prijedlog gradskoga upravnog tijela nadležnog za komunalne poslove o kojem je dalo mišljenje gradsko upravno tijelo nadležno za uređenje javnih gradskih prostora i gradsko upravno tijela nadležno za zaštitu spomenika kulture i prirode.

**Članak 32.**

Za postavljanje ploča s natpisom, plakata, jarbola, reklama i reklamnih panoa na površine javne namjene, zemljišta i objekte u vlasništvu drugih, plaća se naknada koju pravilnikom propisuje gradonačelnik na prijedlog gradskoga upravnog tijela nadležnog za komunalne poslove.

Vlasnik, odnosno korisnik predmeta iz stavka 1. ovoga članka i gradonačelnik, odnosno osoba koju on ovlasti, sklapaju ugovor o plaćanju naknade.

Ugovor iz stavka 2. ovoga članka sklapa se prije izdavanja rješenja o postavljanju.

**6. PRIVREMENE GRAĐEVINE ZA POTREBE SAJMOVA I JAVNIH MANIFESTACIJA I PRIGODNO UREĐENJE NASELJA**

**Članak 33.**

Privremene građevine postavljaju se za potrebe javnih manifestacija najduže do 90 dana, a ako je u njima organizirana prigodna prodaja (sajam i slično) postavljaju se najduže do 60 dana u tijeku jedne kalendarske godine neovisno o vremenu održavanja javne manifestacije.

Iznimno od stavka 1. ovoga članka, za vrijeme uskrsnih i božićnih blagdana privremene građevine mogu se postavljati na Trgu bana Josipa Jelačića, Trgu Petra Preradovića, Trgu Eugena Kvaternika, Trgu kralja Tomislava i Trgu Republike Hrvatske najduže do 45 dana.

Privremene građevine postavljaju se na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za promet,

- suglasnosti gradskoga upravnog tijela nadležnog za zaštitu spomenika kulture i prirode ako se postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode te

- mišljenju gradskoga upravnog tijela nadležnog za uređenje javnih gradskih površina i

- mišljenju gradskoga upravnog tijela nadležnog za zelenilo ako se postavlja na javnu zelenu površinu.

Način i uvjete za postavljanje te vanjski izgled privremene građevine pravilnikom propisuje gradonačelnik na prijedlog gradskoga upravnog tijela nadležnog za komunalne poslove o kojem je dalo mišljenje gradsko upravno tijelo nadležnog za uređenje javnih gradskih prostora i gradsko upravno tijelo nadležnog za zaštitu spomenika kulture i prirode.

Iznimno od stavka 4. ovog članka vanjski izgled privremene građevine u kojoj se organizira prigodna prodaja, propisuje Gradska skupština na gradonačelnikov prijedlog o kojem je dalo mišljenje gradsko upravno tijelo nadležnog za zaštitu spomenika kulture i prirode.

**Članak 34.**

Za postavljanje privremene građevine iz članka 33. ove odluke plaća se naknada koju pravilnikom propisuje gradonačelnik na prijedlog gradskoga upravnog tijela nadležnog za komunalne poslove.

Vlasnik odnosno korisnik objekata iz stavka 1. ovoga članka i gradonačelnik, odnosno osoba koju on ovlasti, sklapaju ugovor o plaćanju naknade.

Ugovor iz stavka 2. ovoga članka sklapa se prije izdavanja rješenja o postavljanju.

**Članak 35.**

U povodu blagdana i javnih manifestacija na površinama javne namjene i površinama uz poslovne i stambene zgrade mogu se postavljati objekti, uređaji, pokretne naprave, oprema, prigodne zastave, ukrasi,  božićna drvca i  druga slična prigodna oprema.

Prigodna opreme iz stavka 1. ovoga članka postavlja se na temelju  rješenja gradskoga upravnog tijela nadležnog za komunalne poslove.

 Za postavljanje prigodne zastave na jarbole gradsko upravno tijelo nadležno za uređenje javnih gradskih prostora utvrđuje posebne uvjete.

Nakon proteka blagdana i javnih manifestacija korisnik površine dužan je ukloniti predmete iz stavaka 1. ovoga članka u roku od 2 dana.

**7. KIOSCI I POKRETNE NAPRAVE**

**Članak 36.**

Kiosci građevinske bruto površine do 15 m2 na površine javne namjene postavljaju se na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za promet,

- suglasnosti gradskoga upravnog tijela nadležnog za zaštitu spomenika kulture i prirode ako se kiosci i druge građevine gotove konstrukcije postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode te

- mišljenju gradskoga upravnog tijela nadležnog za uređenje javnih gradskih prostora i

- mišljenju gradskoga upravnog tijela nadležnog za zelenilo ako se postavlja na javnu zelenu površinu.

**Članak 37.**

Lokacije za postavljanje kioska za djelatnost trgovine na malo i uslužne djelatnosti, odlukom određuje Gradska skupština na gradonačelnikov prijedlog uz mišljenje gradskog upravnog tijela nadležnog za zaštitu spomenika kulture i prirode.

**Članak 38.**

Pokretne naprave postavljaju se na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za promet ako je to potrebno radi sigurnosti prometa te

- mišljenju gradskoga upravnog tijela nadležnog za uređenje javnih gradskih prostora o izgledu naprave te položaju u prostoru i

- mišljenju gradskoga upravnog tijela nadležnog za zelenilo ako se pokretna naprava postavlja na javnu zelenu površinu.

**Članak 39.**

Lokacije za postavljanje pokretnih naprava za djelatnost trgovine na malo i obavljanje uslužnih djelatnosti, osim za prigodne manifestacije, postavljanje otvorenih terasa i postavljanje čuvarskih kućica, u skladu s posebnim propisima, odlukom određuje Gradska skupština na gradonačelnikov prijedlog.

**Članak 40.**

Postupak dodjele lokacije za postavljanje kioska i pokretnih naprava odlukom određuje Gradska skupština na gradonačelnikov prijedlog.

**Članak 41.**

Otvorene terase na površinama javne namjene i zemljištu u vlasništvu pravnih ili fizičkih osoba koje neposredno graniči s površinom javne namjene postavljaju se na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za promet

i prethodnoj suglasnosti policijske uprave ako se otvorena terasa postavlja na dio nogostupa te

- mišljenju gradskoga upravnog tijela nadležnog za uređenje javnih gradskih prostora o izgledu naprave te položaju u prostoru i

- mišljenju gradskoga upravnog tijela nadležnog za zelenilo ako se otvorena terasa

postavlja na javnu zelenu površinu.

Ako je rješenje iz stavka 1. ovoga članka izdano na rok kraći od pet godina, za izdavanje novog rješenja nije potrebno ponovno pribaviti suglasnosti i mišljenja iz stavka 1. ovoga članka pod uvjetom da nisu promijenjene činjenice na temelju kojih je izdano ranije rješenje o postavljanju otvorene terase.

**Članak 42.**

Montažno-demontažne nadstrešnice i tende iznad otvorenih terasa na površinama javne namjene i na zemljištu u vlasništvu drugih fizičkih i pravnih osoba koje neposredno graniči s površinom javne namjene postavljaju se na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za promet,

- suglasnosti gradskoga upravnog tijela nadležnog za zaštitu spomenika kulture i prirode ako se postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode te

- mišljenju gradskoga upravnog tijela nadležnog za uređenje javnih gradskih prostora i

- mišljenju gradskoga upravnog tijela nadležnog za zelenilo ako se postavlja na javnu zelenu površinu.

**Članak 43.**

Vlasnici odnosno korisnici kioska, pokretnih naprava, otvorenih terasa i montažno-demontažnih nadstrešnica iznad otvorenih terasa dužni su ih držati urednim i funkcionalno ispravnim te redovito čistiti njihov okoliš.

**Članak 44.**

Ako su kiosci, pokretne naprave, otvorene terase i montažno-demontažne nadstrešnice iznad otvorenih terasa postavljeni suprotno člancima od 36. do 42. ove odluke, komunalni redar rješenjem će narediti njihovo uklanjanje, odnosno postavljanje sukladno rješenju gradskoga upravnog tijela nadležnog za komunalne poslove.

 **Članak 45.**

Način i uvjete za postavljanje te vanjski izgled kioska, pokretnih naprava, otvorenih terasa i montažno-demontažnih nadstrešnica pravilnikom propisuje gradonačelnik na prijedlog gradskoga upravnog tijela nadležnog za komunalne poslove o kojem je dalo mišljenje gradsko upravno tijelo nadležno za promet, gradsko upravno tijelo nadležno za uređenje javnih gradskih prostora i gradsko upravno tijelo nadležno za zaštitu spomenika kulture i prirode.

Iznimno od stavka 1. ovoga članka na kiosku i pokretnoj napravi na kojima se obavlja prodaja robe, vanjski izgled kioska i pokretne naprave propisuje Gradska skupština na gradonačelnikov prijedlog o kojem je dalo mišljenje gradsko upravno tijelo nadležnog za zaštitu spomenika kulture i prirode.

**Članak 46.**

Za postavljanje kioska, pokretne naprave i otvorene terase na površinama javne namjene plaća se naknada koju pravilnikom propisuje gradonačelnik na prijedlog gradskoga upravnog tijela nadležnog za komunalne poslove.

Vlasnik odnosno korisnik objekata iz stavka 1. ovoga članka i gradonačelnik, odnosno osoba koju on ovlasti sklapaju ugovor o plaćanju naknade.

Ugovor iz stavka 2. ovoga članka sklapa se prije izdavanja rješenja o njihovu postavljanju.

**8. GRAĐEVINE, UREĐAJI I JAVNE NAMJENE**

**Članak 47.**

Građevine i uređaji javne namjene, te ostala urbana oprema postavljaju se na površine javne namjene radi uređenja Grada, pružanja usluga, održavanja komunalne infrastrukture i lakšeg snalaženja građana na području Grada.

**Članak 48.**

Gradsko upravno tijelo nadležno za građenje komunalne infrastrukture i održavanje javnoprometnih površina, javnih objekata i javne rasvjete vodi evidenciju građevina i uređaja javne namjene.

**Članak 49.**

Pravna osoba ili fizička osoba obrtnik, kojoj je Grad povjerio na održavanje ili upravljanje građevine i uređaje javne namjene, odnosno vlasnik dužan ih je održavati urednima, čistima i funkcionalno ispravnima.

Osoba iz stavka 1. ovoga članka, dužna je nastala oštećenja i kvarove otkloniti u najkraćem roku, a najkasnije u roku od 10 dana od utvrđivanja oštećenja ili kvara.

Zabranjeno je pisati grafite, poruke i slično te postavljati predmete koji mogu oštetiti ili učiniti nefunkcionalnim ili nagrditi vanjski izgled, sprečavati pristup ili na drugi način oštećivati i uništavati građevine i uređaji javne namjene*.*

**Članak 50.**

Građevine i uređaji javne namjene, ako ovom odlukom ili posebnim propisom nije drugačije određeno, postavljaju se ovisno o vrsti i namjeni na temelju rješenja gradskoga upravnog tijela nadležnog za komunalne poslove po prethodno pribavljenoj:

- suglasnosti gradskoga upravnog tijela nadležnog za promet,

- suglasnosti gradskoga upravnog tijela nadležnog za zaštitu spomenika kulture i prirode ako se postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode,

- suglasnosti pravne osobe kojoj je Grad povjerio poslove upravljanja samostojećim telekomunikacijskim razvodnim ormarićima te

- mišljenju gradskoga upravnog tijela nadležnog za uređenje javnih gradskih prostora i

- mišljenju gradskoga upravnog tijela nadležnog za zelenilo ako se postavlja na javnu zelenu površinu.

Za javne telefonske govornice, poštanske sandučiće i samostojeće telekomunikacijske razvodne ormariće plaća se naknada koju pravilnikom propisuje gradonačelnik.

Vlasnik odnosno korisnik objekata iz stavka 2. ovoga članka i gradonačelnik odnosno osoba koju on ovlasti, sklapaju ugovor o plaćanju naknade.

**Članak 51.**

Sustav javnih bicikala i parkirališni automati postavljaju se na temelju rješenja gradskoga upravnog tijela nadležnog za promet.

Način i uvjete postavljanja sustava javnih bicikala na biciklističku parkirališnu površinu pravilnikom propisuje gradonačelnik na prijedlog gradskoga upravnog tijela nadležnog za promet.

Pravna osoba ili fizička osoba obrtnik kojoj Grad povjeri upravljanje sustavom javnih bicikala ne plaća naknadu za korištenje biciklističke parkirališne površine.

**Članak 52.**

Površine javne namjene moraju imati javnu rasvjetu prema značaju dijelova Grada i površina javne namjene, prometa i potreba građana.

Površine javne namjene noću se rasvjetljuju javnom rasvjetom.

Javna rasvjeta mora biti funkcionalna, ekološki prihvatljiva i energetski učinkovita sukladno posebnim propisima.

# Gradsko upravno tijelo nadležno za građenje komunalne infrastrukture i održavanje javnoprometnih površina, javnih objekata i javne rasvjete vodi evidenciju javne rasvjete.

Zabranjeno je priključivanje električnih instalacija rasvjete i drugih instalacija na sustav javne rasvjete te drugo korištenje sustava javne rasvjete, bez suglasnosti gradskoga upravnog tijela nadležnog za građenje i održavanje komunalne infrastrukture.

**Članak 53.**

Gradsko upravno tijelo nadležno za građenje komunalne infrastrukture i održavanje javnoprometnih površina, javnih objekata i javne rasvjete sukladno obavijesti o potrebnim posebnim uvjetima koje je utvrdilo gradsko upravno tijelo nadležno za izdavanje dozvola za građenje utvrđuje posebne uvjete građenja iz područja javne rasvjete za zahvate u prostoru propisane posebnim zakonom i izdaje potvrdu da je glavni projekt izrađen u skladu s posebnim uvjetima.

**Članak 54.**

Plan pojedinog naselja mora imati ucrtane glavne ulice, trgove, parkove, najvažnije objekte u naselju (škola, dječji vrtić, pošta, banka, zdravstvena ustanova i slično) te oznake mjesta na kojem se plan nalazi.

**Članak 55.**

Na trgovima, većim križanjima i drugim prometnim mjestima postavljaju se javni satovi.

Za izdavanje rješenja iz članka 50. stavka 1. ove odluke za postavljanje javnih satova prilaže se:

- dokaz o vlasništvu i identifikaciji čestice

- idejni projekt koji sadrži tehnički opis, nacrt-tlocrt, presjek i pogled kotiran,

- položaj sata u prostoru kotiran,

- oznaku lokacije na kopiji katastarskog plana,

- fotomontažu u prostoru,

- troškovnik svih radova, projektantsku procjenu radova, statički proračun i

-  upute za održavanje javnog sata.

**Članak 56.**

Javni zahodi grade se ili postavljaju na trgovima, tržnicama, kolodvorima, terminalima i sličnim prostorima, u parkovima odnosno na mjestima na kojima se građani okupljaju i zadržavaju.

**Članak 57.**

Javni zdenci grade se i održavaju sukladno propisima o opskrbi pitkom vodom.

Javni zdenci u razini terena moraju imati propisno osigurane poklopce.

**Članak 58.**

U vodoskocima i fontanama zabranjeno je kupanje te vađenje ubačenog novca u vodoskoke i fontane.

**Članak 59.**

Javne telefonske govornice i poštanske sandučiće postavljaju i održavaju pravne osobe koje pružaju telekomunikacijske i poštanske usluge.

Pravna osoba iz stavka 1. ovoga članka dužna je javne telefonske govornice i poštanske sandučiće održavati urednima, čistima i funkcionalno ispravnima.

**Članak 60.**

Na stajalištima javnog prijevoza postavljaju se nadstrešnice.

Nadstrešnice se postavljaju na način da ne ometaju promet vozila i pješaka te da osiguravaju pristupačnost stajalištu prema posebnom propisu.

Pravna osoba ili fizička osoba obrtnik kojoj je Grad povjerio postavljanje i održavanje nadstrešnica, dužna ih je redovito održavati (prati, čistiti, mijenjati oštećene dijelove i držati rasvjetu funkcionalno ispravnom).

Zabranjeno je po nadstrešnicama lijepiti plakate i drugo, ispisivati grafite i uništavati ih.

**Članak 61.**

Spomenici, skulpture, spomen-ploče, sakralna obilježja i umjetničke instalacije na površini javne namjene ili površini vidljivoj s površine javne namjene postavljaju se, premještaju i uklanjaju uz prethodno mišljenje tijela koje imenuje Gradska skupština na temelju rješenja gradskoga upravnog tijela nadležnog za komunalne poslove ako nije drugačije propisano posebnim propisima.

**Članak 62.**

Spomenik se postavlja u spomen ili sjećanje na povijesne događaje i osobe od posebna značenja za Grad Zagreb i Republiku Hrvatsku.

Gradska skupština, uz prethodno mišljenje tijela koje imenuje Gradska skupština na prijedlog gradonačelnika odlučuje o podizanju, odnosno uklanjanju spomenika.

**Članak 63.**

Zahtjev za ocjenu prihvatljivosti za postavljanje, premještanje i uklanjanje spomenika, skulpture, spomen-ploče, sakralnog obilježja i umjetničke instalacije može podnijeti pravna osoba (ovlaštena osoba za Grad, udruga, ustanova ili institucija), a fizička osoba samo ako se skulptura, spomenik, spomen-ploča, sakralno obilježje i umjetnička instalacija postavlja, premješta ili uklanja na zemljište ili u zgradu u njenom vlasništvu.

Ocjenu prihvatljivosti postavljanja, premještanja i uklanjanja spomenika, skulpture, spomen-ploče, sakralnog obilježja i umjetničke instalacije donosi tijelo koje imenuje Gradska skupština.

Zahtjev iz stavka 1. ovoga članka podnosi se nadležnom gradskom upravnom tijelu koje za tijelo koje imenuje Gradska skupština obavlja administrativne, stručne i tehničke poslove za tijelo.

Zahtjevu za ocjenu prihvatljivosti iz stavka 1. ovoga članka prilaže se:

 - obrazloženi prijedlog za postavljanje, premještanje i uklanjanje spomenika, skulpture, spomen-ploče, sakralnog obilježja i umjetničke instalacije,

* fotomontaža objekta u prostoru,
* preslika dokaza o vlasništvu te identifikaciji čestice,
* suglasnost vlasnika nekretnine ako Grad Zagreb nije vlasnik,
* način osiguranja financijskih sredstava,
* akose spomenik, skulptura, spomen-ploča, sakralno obilježje ili umjetnička instalacija postavlja iz područja kulture, branitelja, obrazovanja, međugradske i međunarodne suradnje i sličnog prilaže se mišljenje o prihvatljivosti zahtjeva u odnosu na temu, sadržaj i mjesto postavljanja gradskoga upravnog tijela nadležnog za poslove iz čijeg djelokruga se spomenik, skulptura, spomen-ploča, sakralno obilježje ili umjetnička instalacija postavlja, uklanja ili premješta.

Na temelju zahtjeva iz stavka 1. ovoga članka, tijelo koje imenuje Gradska skupština, odlučuje o potrebi prethodnog raspisivanju natječaja o oblikovanju i prostoru na koji bi se postavio spomenik, skulptura, spomen-ploča, sakralno obilježje i umjetnička instalacija, a ako nije potrebno raspisati natječaj spomenik, skulptura, spomen-ploča, sakralno obilježje i umjetnička instalacija postavlja se, premješta i uklanjanja na temelju rješenja gradskoga upravnog tijela nadležnog za komunalne poslove sukladno odredbama ove odluke ako posebnim propisima nije drugačije propisano.

**Članak 64.**

Zahtjev za postavljanje, premještanje i uklanjanje spomenika, skulpture, spomen-ploče, sakralnog obilježja i umjetničke instalacije podnosi se gradskom upravnom tijelu nadležnom za komunalne poslove, a zahtjevu se prilaže:

* prethodno mišljenje tijela koje imenuje Gradska skupština,
* obrazloženje svrhe postavljanja, premještanja i uklanjanja spomenika, skulpture, spomen-ploče, sakralnog obilježja i umjetničke instalacije,
* idejni projekt koji sadrži tehnički opis, nacrte–tlocrt,  presjek i pogled – kotiran,  položaj spomenika u prostoru kotiran, oznaku lokacije na kopiji katastarskog plana, fotomontažu u prostoru, troškovnik svih radova, projektantsku procjenu radova,  po potrebi statički proračun i  upute za održavanje spomenika  te dokaz da je smještaj spomenika u prostoru moguć prema dokumentima prostornog uređenja,
* dokaz o vlasništvu i identifikaciji čestice,
* suglasnost vlasnika nekretnine ako Grad Zagreb nije vlasnik,
* ako zahtjev podnosi pravna osoba zahtjevu se prilaže i izvod iz registra, a za fizičku osobu preslika osobne iskaznice.

**Članak 65.**

Ako je Grad investitor postavljanja, premještanja ili uklanjanja spomenika, skulpture, spomen-ploče, sakralnog obilježja i umjetničke instalacije gradonačelnik daje prethodno mišljenje na prijedlog gradskoga upravnog tijela nadležnog za građenje komunalne infrastrukture i održavanje javnoprometnih površina, javnih objekata i javne rasvjete.

**Članak 66.**

Gradsko upravno tijelo nadležno za komunalne poslove donosi rješenje o postavljanju, premještanju i uklanjanju spomenika, skulpture, spomen-ploče, sakralnog obilježja i umjetničke instalacije po prethodno pribavljenoj:

- suglasnosti gradskoga upravnog tijela nadležnog za promet,

- suglasnosti gradskoga upravnog tijela nadležnog za zaštitu spomenika kulture i prirode ako se postavlja, premješta ili uklanja spomenik, skulptura, spomen-ploča, sakralno obilježje i umjetnička instalacija za koji se utvrdi da ima svojstvo kulturnog dobra ili ako se postavlja na području zaštićene kulturno-povijesne cjeline ili zaštićenih dijelova prirode,

- suglasnosti nadležne župe ako se postavlja, premješta ili uklanja sakralno obilježje te

- mišljenju gradskoga upravnog tijela nadležnog za uređenje javnih gradskih prostora i

- mišljenju gradskoga upravnog tijela nadležnog za zelenilo ako se spomenik skulptura, spomen-ploča, sakralno obilježje i umjetnička instalacija postavlja na javnu zelenu površinu.

**Članak 67.**

Spomenik, skulptura, spomen-ploča, sakralno obilježje i umjetnička instalacija moraju se održavati urednima i ne smiju se oštećivati i uništavati.

**9. KOLODVORI, PARKIRALIŠTA, JAVNE GARAŽE, TRŽNICE, SAJMIŠTA I GROBLJA**

**Članak 68.**

Vlasnik, odnosno korisnik kolodvorske zgrade, perona, sanitarnog uređaja i prostora ispred kolodvora te čekaonice putničkoga i teretnoga željezničkog, autobusnog i drugog prometa dužan ih je održavati urednima, čistima i funkcionalno ispravnima.

**Članak 69.**

Pravna osoba ili fizička osoba obrtnik koja upravlja javnim parkiralištima i javnim garažama mora ih održavati čistima i urednima.

Parkirališta uz ugostiteljske objekte, trgovačke centre i objekte drugih namjena mora redovito održavati u čistom i urednom stanju vlasnik, odnosno korisnik poslovnog objekta.

**Članak 70.**

Pravna osoba ili fizička osoba obrtnik koja upravlja otvorenom tržnicom i sajmištem na kojima se obavlja promet poljoprivrednim i drugim proizvodima mora ih održavati čistima i urednima, osigurati ispravnost i čistoću opreme i uređaja, urednost nasada te postaviti odgovarajuću opremu za odlaganje otpada.

**Članak 71.**

Na tržnicama i sajmištima mogu se postavljati kiosci i druge naprave sukladno ovoj odluci i posebnim propisima.

Vlasnici, odnosno korisnici kioska, klupa, suncobrana, tendi, ručnih kolica i sličnih naprava na tržnicama i sajmištima moraju ih održavati urednima i funkcionalno ispravnima.

Zabranjeno je prodavanje ili izlaganje proizvoda izvan prostora otvorenih tržnica i sajmišta, osim ako posebnim propisima nije drugačije određeno.

**Članak 72.**

Pravna osoba ili fizička osoba obrtnik koja upravlja tržnicom na malo, dužna je nakon isteka radnog vremena očistiti, oprati i urediti tržnicu (ukloniti, odnosno složiti klupe i druge pokretne naprave na za to određeno mjesto).

**Članak 73.**

Pravna osoba ili fizička osoba kojoj je Grad povjerio upravljanje grobljima na području Grada, mora ih održavati čistima i urednima.

Održavanje groblja, grobnih mjesta i nadgrobnih spomenika uređuje se posebnim propisima.

**III. ODRŽAVANJE ČISTOĆE I ČUVANJE POVRŠINA JAVNE NAMJENE**

**Članak 74.**

Površine javne namjene moraju biti uredne i čiste i služiti svrsi za koju su namijenjene.

**Članak 75.**

Pravna ili fizička osoba obrtnik kojoj je Grad povjerio obavljanje komunalne djelatnosti održavanja čistoće površina javne namjene dužna ih je održavati i čistiti sukladno programu održavanja komunalne infrastrukture.

**Članak 76.**

Izvanredno čišćenje površina javne namjene određuje gradonačelnik ako su zbog vremenskih nepogoda, više sile ili drugih razloga javne površine prekomjerno onečišćene.

**Članak 77.**

Pravna osoba ili fizička osoba obrtnik koja obavlja djelatnost zbog koje dolazi do onečišćavanja površina javne namjene, dužna ih je redovito čistiti ili osigurati njihovo čišćenje.

Vlasnik, odnosno korisnik sportskih ili rekreacijskih objekata, zabavnih parkova ili igrališta, organizator javnih skupova, javnih priredaba i korisnik površina javne namjene na kojima su postavljeni pokretna naprava, kiosk te privremena građevina, obvezan je čistiti površine javne namjene koje služe kao pristup tim objektima ili za postavljanje objekata.

Vlasnik ili korisnik iz stavka 2. ovoga članka dužan je odmah po završetku javne priredbe ili događanja površinu javne namjene očistiti.

Ako vlasnik ili korisnik ne postupi sukladno stavku 3. ovoga članka, komunalni redar naredit će mu rješenjem čišćenje površine javne namjene.

**Članak 78.**

Za istovar, smještaj i utovar građevnog materijala, postavu kontejnera za potrebe gradilišta, podizanje građevinskih skela i ograda gradilišta za sanaciju i rekonstrukciju ili zaštitu od padanja dijelova fasada i slične građevinske radove ili gradnju objekta može se, u skladu s propisima o sigurnosti prometa, privremeno koristiti površine javne namjene i druge površine uz nju.

Površine javne namjene mogu se koristiti za radove iz stavka 1. ovoga članka na temelju rješenja gradskoga upravnog tijela nadležnog za mjesnu samoupravu, po prethodno pribavljenoj:

- suglasnosti gradskoga upravnog tijela nadležnog za zaštitu spomenika kulture i prirode ako se radovi iz stavka 1. ovoga članka obavljaju na prostoru kulturnog dobra, zaštićene kulturno-povijesne cjeline i zaštićenih dijelova prirode i

- mišljenju gradskoga upravnog tijela nadležnog za građenje komunalne infrastrukture i održavanje javnoprometnih površina, javnih objekata i javne rasvjete ako se za radove koristi površina javne namjene s betonskim ili kamenim opločenjem.

Ako se za radove iz stavka 1. ovoga članka koristi javna zelena površina, rješenje o korištenju površine donosi gradsko upravno tijelo nadležno za zelenilo uz suglasnosti propisane stavkom 2. ovoga članka.

**Članak 79.**

Privremeno korištenje površine javne namjene iz članka 78. ove odluke odobrava se do 12 mjeseci, uz mogućnost ponovnog produženja ako to radovi zahtijevaju.

O korištenju površine javne namjene za postavljanje građevinske skele dulje od 12 mjeseci odlučuje gradonačelnik na prijedlog gradskoga upravnog tijela nadležnog za mjesnu samoupravu odnosno gradskoga upravnog tijela nadležnog za zelenilo uz prethodnu suglasnost gradskoga upravnog tijela nadležnog za zaštitu spomenika kulture i prirode.

**Članak 80.**

Ako se s radovima na objektu ne započne u roku od sedam dana od dana postavljanja građevinske skele ili ako se na vrijeme duže od 30 dana zaustavi gradnja, izvođač je dužan skelu i drugi materijal odmah ukloniti s površine javne namjene.

Ako podnositelj zahtjeva ne postupi sukladno stavku 1. ovoga članka, komunalni redar naredit će rješenjem uklanjanje građevinske skele i drugog materijala.

**Članak 81.**

Prigodom izvođenja radova iz članka 78. stavka 1. ove odluke, izvođač mora poduzimati mjere sprečavanja onečišćavanja površina javne namjene, a osobito:

1. čistiti, odnosno osigurati čišćenje površina javne namjene oko gradilišta od svih vrsta građevnog i drugih materijala, blata i slično, a taloženje kojih je na površinama javne namjene posljedica izvođenja radova,

2. polijevati trošni materijal za vrijeme rušenja građevinskih objekata kako bi se spriječilo stvaranje prašine,

3. čistiti ulične slivnike u neposrednoj blizini mjesta na kojima se radovi izvode,

4. deponirati građevni materijal u okviru gradilišta tako da se ne ometa promet i slobodno otjecanje vode te da se materijal ne raznosi po površinama javne namjene,

5. držati skelu i zaštitno građevinsko platno u urednom i ispravnom stanju.

**Članak 82.**

Izvođač je dužan, najkasnije 24 sata nakon završetka radova i uklanjanja opreme, obavijestiti komunalno redarstvo da mu zauzeta površina više nije potrebna.

Nakon završetka radova izvođač je dužan zauzetu površinu ostaviti u stanju u kakvom je bila prije izvođenja radova.

Komunalni redar pregledat će korištenu površinu javne namjene i ako utvrdi da postoji kakvo oštećenje, naredit će izvođaču dovođenje korištene površine u prvobitno stanje u roku od 48 sati.

Ako izvođač radova, u roku iz stavka 3. ovoga članka, ne postupi po rješenju komunalnog redara, rješenje će se izvršiti putem pravne osobe ili fizičke osobe obrtnika kojoj je Grad povjerio poslove održavanja površine javne namjene na trošak izvođača radova.

**Članak 83.**

Dio površine javne namjene može se privremeno koristiti za istovar drva, ugljena i sličnoga, te za slaganje i piljenje ogrjevnog drva tako da ne ometa cestovni i pješački promet.

S površine javne namjene moraju se ukloniti drva, ugljen i slično u roku od 24 sata i odmah očistiti od piljevine i drugih otpadaka.

**Članak 84.**

Način i uvjete korištenja površine javne namjene za radove iz članka 78. stavka 1. ove odluke pravilnikom propisuje gradonačelnik na prijedlog gradskoga upravnog tijela nadležnog za mjesnu samoupravu, uz prethodno mišljenje gradskog upravnog tijela nadležnog za zelenilo, gradskoga upravnog tijela nadležnog za uređenje javnih gradskih prostora i gradskoga upravnog tijela nadležnog za zaštitu spomenika kulture i prirode.

Visinu naknade za korištenje površine javne namjene za radove iz članka 76. stavka 1. ove odluke, propisuje pravilnikom gradonačelnik.

**Članak 85.**

Na površine javne namjene postavljaju se košarice za otpatke i košarice za pseći izmet.

Košarice za otpatke i košarice za pseći izmet na površinu javne namjene postavlja, zamjenjuje ili uklanja pravna osoba ili fizička osoba obrtnik kojoj je Grad povjerio održavanje čistoće površina javne namjene.

Pravna ili fizička osoba obrtnik kojoj je Grad povjerio postavljanje košarica za otpatke i košarice za pseći izmet dužna ih je održavati čistima i funkcionalno ispravnima.

 Vlasnik, odnosno korisnik poslovnog, trgovinskog, ugostiteljskog i uslužnog objekta dužan je održavati čistima i funkcionalno ispravnima i košarice za otpatke i košarice za pseći izmet koje se nalaze uz te objekte.

**Članak 86.**

Košarice za otpatke i košarice za pseći izmet mogu se postaviti na stupovima, ogradama uz nogostupe i samostojećim postoljima. Košarice za otpatke mogu se postavljati i na pročelja zgrada.

Zabranjeno je postavljanje košarica za otpatke i košarice za pseći izmet na stupove na kojima se nalaze prometni znakovi, stupove javne rasvjete, drveća i jarbole za isticanje zastava, te na drugim mjestima na kojima bi narušavali izgled naselja, zgrada ili bi ometale promet.

**Članak 87.**

Davatelj javne usluge prikupljanja mješovitog komunalnog otpada, biorazgradivog otpada i odvojenog prikupljanja otpadnog papira, metala, stakla, plastike i tekstila te krupnog (glomaznog) komunalnog otpada u Gradu, dužan je postaviti spremnike za odvojeno prikupljanje otpada uz objekte javne i društvene namjene (dječji vrtići, škole, bolnice i slično) sukladno posebnim propisima kojima se uređuje gospodarenje otpadom.

**Članak 88.**

Na površinama javne namjene zabranjeno je:

1. bacati goruće predmete u košarice za otpatke i košarice za pseći izmet ili spremnike za odvojeno prikupljanje otpada te paliti otpad;

2. neovlašteno postavljati ili oštećivati košarice za otpatke, košarice za pseći izmet ili spremnike za odvojeno prikupljanje otpada i rasipati komunalni otpad te onečišćivati prostor oko košarica za otpatke i pseći izmet te spremnika;

3. onemogućavati pristup vozilu za otpad do mjesta na kojem se nalaze spremnici za odvojeno prikupljanje otpada;

4. popravljati, servisirati ili prati vozila na površinama javne namjene,

5. ispuštati otpadne vode;

6. ostavljati vozila bez registarskih pločica, odnosno neregistrirana vozila, kamperska vozila i prikolice, plovne objekte i olupine plovnih objekata, vozila oštećena u sudaru i olupine vozila;

7. onečišćavati površine javne namjene bacanjem ili ostavljanjem reklamnih i drugih letaka na vozilima i predmetima na javnim površinama;

8. obavljati radnje kojima se onečišćuju površine javne namjene ili propuštati obavljanje radnji kojima se sprječava onečišćenje površina javne namjene,

9. odbacivati glomazni, građevinski i drugi otpad,

Zabranjeno je po površinama javne namjene crtati i pisati poruke ili tekstove bez rješenja gradskoga upravnog tijela nadležnog za komunalne poslove, osim prometne signalizacije sukladno posebnim propisima.

**JAVNE ZELENE POVRŠINE**

**Članak 89.**

Javne zelene površine moraju se redovno održavati, čistiti i uređivati sukladno programu održavanja komunalne infrastrukture.

Javne zelene površine održava i uređuje pravna osoba ili fizička osoba obrtnik kojoj je to Grad povjerio.

Pod redovnim održavanjem javnih zelenih površina podrazumijeva se košnja, čišćenje krošnje stabala od suhih grana, sakupljanje biološkog otpada s javnih zelenih površina, održavanje i njega stabala, ukrasnog grmlja i drugog bilja, opločenih i nasipanih površina u parkovima, održavanje i zamjena dotrajale urbane opreme na javnim zelenim površinama i opreme na dječjim igralištima te fitosanitarna zaštita bilja.

Iznimno od stavka 1. do 3. ovoga članka na park šume primjenjuju se posebni propisi o šumama.

Za dijelove zelenila koji su proglašeni zaštićenim objektom prirode primjenjuju se posebni propisi o zaštiti prirode.

Za dijelove zelenila koji su na području kulturno-povijesne cjeline primjenjuju se posebni propisi o zaštiti i očuvanju kulturnih dobara.

**Članak 90.**

Pravna osoba ili fizička osoba obrtnik koja koristi, upravlja ili gospodari sportskim, rekreacijskim i drugim sličnim objektima, spomen-područjima, grobljima,rijekama, jezerima, potocima i njihovim obalama i sličnim površinama mora ih održavati urednima, čistima i redovno održavati zelenu površinu unutar tih prostora, te brinuti se za njezinu zaštitu i obnovu.

Pravna osoba ili fizička osoba obrtnik koja koristi, upravlja ili gospodari površinama iz stavka 1. ovoga članka mora objekte i uređaje na njima održavati urednima i funkcionalno ispravnima te na vidnome mjestu istaknuti odredbe o održavanju reda, čistoće, zaštite zelenila i slično.

**Članak 91.**

Gradsko upravno tijelo nadležno za zelenilo utvrđuje posebne uvjete zaštite i uređenja krajobraza za projekte uređenja (izgradnje) novih javnih zelenih površina i očuvanje postojećih javnih zelenih površina te izdaje potvrdu da je glavni projekt izrađen u skladu s posebnim uvjetima.

Gradsko upravno tijelo nadležno za zelenilo izdaje potvrdu glavnog projekta zaštite i uređenja krajobraza za izgradnju dječjih igrališta i projekte krajobraznog uređenja uz sportska igrališta na izgrađenim (uređenim i održavanim) javnim zelenim površinama ili na građevnim česticama građevina namijenjenih odgoju ili obrazovanju.

**Članak 92.**

Za sječu, orezivanje i sadnju stabala na javnim zelenim površinama, potrebno je rješenje gradskoga upravnog tijela nadležnog za zelenilo kojim će se odrediti i zamjenska sadnja.

Obujam zamjenske sadnje određuje se na temelju prsnog promjera stabla koje se siječe. Prsni promjer je promjer debla na visini 130 cm, mjereno od razine tla. Zbroj prsnih promjera stabla predviđenih za zamjensku sadnju mora, u pravilu, odgovarati prsnom promjeru posječenog stabla.

**Članak 93.**

Klupe, pametne klupe, košarice za otpatke, zaštitni elementi i druga urbana oprema te parkovne staze na javnim zelenim površinama postavljaju se ili uklanjaju na temelju rješenja gradskoga upravnog tijela nadležnog za zelenilo po prethodno pribavljenoj suglasnosti gradskoga upravnog tijela nadležnog za zaštitu spomenika kulture i prirode ako se zahvat obavlja na području određenom kao kulturno dobro ili se nalazi na području kulturno-povijesne cjeline ili zaštićenih dijelova prirode.

**Članak 94.**

Prigodom gradnje građevina, izvođač je dužan, u pravilu, sačuvati postojeća stabla na zemljištu određenom za zelenu površinu i zaštititi ih na način da se deblo do početka krošnje obloži oplatama koje od ruba debla moraju biti udaljene najmanje 50 centimetara te izvršiti zaštitu korijenovog sustava opreznim radom oko korijena i primjenom fitozaštitnih sredstava, a korijen ne smije biti izložen zraku.

Postojeću vegetaciju, koja se zbog gradnje morala ukloniti, investitor je dužan nadomjestiti zamjenskim sadnicama primjerene vrste i veličine, sukladno uvjetima gradskoga upravnog tijela nadležnog za zelenilo.

**Članak 95.**

Na javnim zelenim površina zabranjeno je:

1. zaustavljanje, ostavljanje i vožnja motornih vozila (osim vozila koja se koriste za održavanje, javnih zelenih površina i komunalnih uređaja na njima),

2. oštećivanje drveća, grmlja, cvjetnjaka, živica i drugog raslinja,

3. uništavanje, mehaničko oštećivanje, uklanjanje ili premještanje urbane opreme i pisanje grafita,

4. postavljanje objekata zanatske, turističke, ugostiteljske i druge slične djelatnosti osim ako je to dozvoljeno posebnim propisom,

5. vezanje bicikla, motora, prikolica, kolica i slično za drveće, grmlje i urbanu opremu,

6. odlaganje građevnog materijala, soli, glomaznog otpada, šute, ulja, boja i dr.,

7. rezanje, odnosno prekidanje korijenja stabla debljeg od tri centimetra, kao i polaganje podzemnih instalacija na udaljenosti manjoj od dva metra od debla pojedinog stabla,

8. kopanje i odvoženje zemlje, pijeska, humusa i slično,

9. poduzimati i druge neovlaštene zahvate (sadnja bilja i slično).

Vlasnik vozila odnosno osoba koja je stekla pravo korištenja vozila na temelju leasinga odgovorna je za zaustavljanje i ostavljanje vozila na javnim zelenim površinama.

**Članak 96.**

Katastar zelenih površina je registar sistematiziranih informacija i podataka o zelenim površinama, njihovoj kvantiteti i kvaliteti, a uključuje kartografski prikaz i statističke informacije i osnova je za procjenu prostora i radova planiranja, uređenja, održavanja i zaštite zelenih površina.

Katastar zelenih površina vodi gradsko upravno tijelo nadležno za zelenilo.

Osnova za izradu katastra zelenih površina su digitalizirani katastarski planovi.

**Članak 97.**

Za praćenje promjena na javnim zelenim površinama i evidentiranje novih, investitor je dužan na digitaliziranoj katastarskoj podlozi dostaviti podatke o izvedenim radovima gradskom upravnom tijelu nadležnom za zelenilo.

Podaci iz stavka 1. ovoga članka moraju sadržavati georeferencirane lokacije stabala, živica i urbane opreme te poligone travnjaka, grmlja, cvjetnjaka, parkovnih staza, igrališta i slično.

**Članak 98.**

Davatelj javne usluge prikupljanja mješovitog komunalnog otpada, biorazgradivog otpada i odvojenog prikupljanja otpadnog papira, metala, stakla, plastike i tekstila te krupnog (glomaznog) komunalnog otpada u Gradu dužan je osigurati primjeren raspored, vrstu, broj i volumen spremnika za otpad.

Mjesta postavljanja spremnika za otpad određuje gradsko upravno tijelo nadležno za komunalne poslove na prijedlog davatelja javne usluge prikupljanja otpada uz pribavljeno mišljenje gradskoga upravnog tijela nadležnog za mjesnu samoupravu.

Davatelj javne usluge prikupljanja mješovitog komunalnog otpada, biorazgradivog otpada, odvojenog otpada i krupnog otpada dužan je:

* komunalnom redaru prijaviti mjesta nepropisnog odbacivanja otpada na javnu površinu,
* redovito i bez naloga sakupiti otpad koji je nepropisno odbačen uz spremnike za otpad.

Zabranjeno je premještanje spremnika za otpad na mjesta koja za to nisu predviđena.

**IV. UKLANJANJE SNJEGA I LEDA**

**Članak 99.**

Snijeg i led s površina javne namjene uklanja pravna osoba ili fizička osoba obrtnik kojoj je Grad povjerio uklanjanje snijega i leda.

Snijeg i led s krova zgrade i nogostupa uz zgradu uklanja vlasnik ili korisnik stana ili poslovnog prostora u zgradi, odnosno upravitelj zgrade.

Snijeg se uklanja kad napada do visine 5 cm, a ako pada neprekidno, mora se uklanjati više puta.

Led se s površina javne namjene uklanja čim nastane.

Osobe iz stavka 1. ovoga članka dužne su svakodnevno obavještavati gradsko upravno tijelo nadležno za promet i gradsko upravno tijelo nadležno za ceste o stanju površina javne namjene i poduzetim mjerama.

**Članak 100.**

Pravna osoba ili fizička osoba obrtnik kojoj je površina javne namjene dana na upravljanje, odnosno na kojoj obavlja poslovnu djelatnost (kolodvor, javno parkiralište, tržnica na malo, sportski objekti i slično) dužna je uklanjati snijeg i led s tih površina.

**Članak 101.**

Vlasnici, odnosno korisnici kioska, pokretnih naprava i otvorenih terasa dužni su ukloniti snijeg i led s nogostupa uz kioske, pokretne naprave i s otvorenih terasa.

Snijeg i led s nogostupa ispred poslovnih prostora uklanjaju vlasnici i korisnici tih prostora.

**Članak 102.**

Ako osobe iz članaka 99., 100. i 101. ne uklone snijeg i led, komunalni redar ostaviti će im obavijest da u roku od 12 sati uklone snijeg i led.

Ako osobe iz stavka 1. ovoga članka ne postupe po obavijesti komunalnog redara, Grad će snijeg i led ukloniti putem treće osobe na odgovornost i trošak osoba iz stavka 1. ovoga članka.

Osobe iz stavka 1. ovoga članka odgovaraju za štetu nastalu zbog ne uklanjanja snijega i leda.

**V. DRŽANJE ŽIVOTINJA**

**Članak 103.**

Na području Grada nije dopušteno držanje domaćih životinja, osim na područjima koje naredbom odredi gradonačelnik na prijedlog gradskoga upravnog tijela nadležnog za poslove poljoprivrede i veterinarstva i gradskoga upravnog tijela nadležnog za uređenje javnih gradskih prostora.

Vlasniku, odnosno korisniku domaćih životinja, koji drži domaće životinje suprotno

naredbi iz članka 1. ovoga članka komunalni redar će narediti rješenjem njihovo premještanje. Ako vlasnik, odnosno korisnik ne postupi po rješenju komunalnog redara, domaće životinje će biti premještene putem treće osobe, a na odgovornost i trošak vlasnika životinja.

Domaće životinje koje se drže na području Grada suprotno naredbi iz stavka 1. ovoga članka premjestit će se na način i pod uvjetima propisanim posebnim propisima.

Ako vlasnik odnosno korisnik premještenu životinju ne preuzme u roku 14 dana od dana premještanja, životinja se smatra napuštenom.

 **VI. UKLANJANJE PROTUPRAVNO POSTAVLJENIH PREDMETA**

**Članak 104.**

Predmeti postavljeni na površine javne namjene te na površine i objekte u vlasništvu drugih fizičkih i pravnih osoba suprotno odredbama ove odluke moraju se odmah ukloniti.

Vlasniku, odnosno korisniku protupravno postavljenog predmeta, komunalni redar naredit će rješenjem njegovo uklanjanje.

Ako vlasnik, odnosno korisnik, u određenom roku ne postupi po rješenju iz stavka 2. ovoga članka, izvršenje rješenja putem treće osobe provest će se na odgovornost i trošak vlasnika, odnosno korisnika.

Izvršenje rješenja iz stavka 3. ovoga članka može provesti pravna ili fizička osoba obrtnik kojoj je Grad povjerio poslove održavanja sukladno programu održavanja komunalne infrastrukture.

**Članak 105.**

Uklonjeni predmeti iz članka 104. ove odluke odlažu se u određene prostore.

Komunalni redar obavijestit će vlasnika, odnosno korisnika, o mjestu odlaganja predmeta i roku za njegovo preuzimanje.

Ako vlasnik, odnosno korisnik, ne preuzme predmet u roku od 30 dana od dana dostave obavijesti iz stavka 2. ovoga članka, predmet se smatra napuštenim.

Odluku o postupanju s predmetima iz stavka 3. ovoga članka donosi gradonačelnik na prijedlog gradskoga upravnog tijela nadležnog za komunalne poslove.

**VII. MJERE ZA PROVEDBU KOMUNALNOG REDA**

**Članak 106.**

Nadzor nad provedbom ove odluke provode komunalni redari.

**Članak 107.**

Pravna osoba, fizička osoba obrtnik i fizička osoba dužne su komunalnom redaru u provedbi njegovih ovlasti omogućiti nesmetano obavljanje nadzora i pristup do mjesta postupanja.

Komunalni redar ovlašten je zatražiti pomoć policije ako se prilikom izvršenja pruži otpor ili se otpor osnovano očekuje.

Ako pravna osoba, fizička osoba obrtnik ili fizička osoba ne dopušta pristup do mjesta postupanja radi utvrđivanja činjeničnog stanja, komunalni redar je ovlašten zatražiti nalog suda radi pristupa nekretnini u svrhu utvrđivanja činjenica.

**Članak 108.**

U obavljanju nadzora komunalni je redar ovlašten:

1. zatražiti i pregledati isprave (osobna iskaznica, putovnica, izvod iz sudskog registra i slično), na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,

3. zatražiti pisanim putem od stranke točne i potpune podatke i dokumentaciju potrebnu u nadzoru,

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),

5. obavljati i druge radnje u svrhu provedbe nadzora.

U provedbi nadzora nad provedbom ove odluke komunalni redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom odlukom odnosno druge mjere propisane zakonom.

 Optužni prijedlog za prekršaj propisan ovom odlukom i zakonom kojim se uređuje komunalno gospodarstvu koji u nadzoru utvrdi komunalni redar podnosi gradsko upravno tijelo nadležno za komunalno redarstvo.

Ako pravna osoba, fizička osoba obrtnik ili fizička osoba ne postupi po rješenju komunalnog redara, izvršenje rješenja putem treće osobe provest će se na njihov trošak.

**Članak 109.**

Komunalni redar naredit će vlasniku vozila koje je neregistrirano i ne koristi se u prometu (zbog dotrajalosti, oštećeno u sudaru, neispravno i slično), kao i vlasniku lake teretne prikolice, kamp-prikolice i drugih priključnih vozila, plovnog objekta i olupine plovnog objekta, da u roku od tri dana ukloni vozila s površina javne namjene.

Ako komunalni redar ne utvrdi tko je vlasnik vozila iz stavka 1. ovoga članka, ostavit će na vozilu obavijest vlasniku da ga ukloni s površina javne namjene u roku od tri dana.

Ako vlasnik vozila ne postupi po rješenju komunalnog redara, izvršenje rješenja putem treće osobe provest će se na njegov trošak.

Prisilno uklonjeno vozilo odvozi se na odgovarajuće odlagalište o čemu je komunalni redar dužan obavijestiti vlasnika.

Ako vlasnik ne preuzme vozilo u roku od osam dana od primitka obavijesti i ne podmiri troškove uklanjanja i čuvanja (skladištenja) vozila, po provedenom vješanju vozilo će biti prodano na javnoj dražbi ili reciklirano na trošak vlasnika, a ako su troškovi zbrinjavanja vozila jednaki ili veći od procijenjene vrijednosti vozila, vozilo se predaje na recikliranje.

Gradonačelnik na prijedlog gradskoga upravnog tijela nadležnog za komunalne poslove osniva povjerenstvo koje gradonačelniku predlaže prodaju na javnoj dražbi odnosno recikliranje vozila koja se ne koriste u prometu ili su uklonjena s površina javne namjene.

**Članak 110.**

Komunalni redar naredit će uklanjanje i premještanje vozila ostavljenog na javnoj zelenoj površini preko fizičke osobe obrtnika ili pravne osobe kojoj je to Grad povjerio, a na trošak vlasnika vozila.

Komunalni redar naredit će uklanjanje i premještanje vozila bez registarskih pločica parkiranog na površini javne namjene preko pravne osobe ili fizičke osobe obrtnika kojoj je to Grad povjerio, a na trošak vlasnika vozila.

Komunalni redar naredit će uklanjanje i premještanje vozila koje onemogućuje pristup vozilu za sakupljanje otpada do mjesta na kojem se nalaze spremnici za otpad preko pravne osobe ili fizičke osobe obrtnika kojoj je to Grad povjerio, a na trošak vlasnika.

**Članak 111.**

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

**IX. NOVČANE KAZNE**

**Članak 112.**

Novčanom kaznom u iznosu od 5.000,00do 10.000,00 kuna kaznit će se za prekršaj pravna osoba ako:

1. ne održava vanjske dijelove zgrade urednima ili ne obnovi i ne održava vanjske dijelove zgrade tako da se obnovljeni dijelovi zgrade uklapaju u cjeloviti izgled zgrade, djelomično obnavlja ili boji dijelove zgrada, osim ako zgrada ima više ulaza (članak 6. stavci 2. i 3.),
2. piše grafite, poruke i slično te na drugi način oštećuje vanjske dijelove zgrade (članak 6. stavak 4.),
3. postavi ogradu uz površinu javne namjene na način da ometa sigurnost prometa i ljudi (članak 10),
4. ne poduzme potrebne zahvate na stablu koje je rješenjem naredio komunalni redar ako postoji opasnost od rušenja stabla na površinu javne namjene i ozljeđivanje ljudi i/ili oštećivanje imovine (članak 12.),
5. oštećuje i uništava te nepovlašten skida i mijenja ploče i pločice s kućnim brojem (članak 17.)
6. piše grafite poruke i slično te postavlja predmete koji mogu oštetiti ili učiniti nefunkcionalnom ili nagrditi vanjski izgled spriječiti pristup ili na drugi način oštećivati ili uništavati građevine i uređaja javne namjene (članak 49. stavak 3.),
7. postavi nadstrešnice na način da ometaju promet vozila i pješaka te da ne osiguravaju pristupačnost stajalištu prema posebnom propisu (članak 60. stavak 2),
8. redovito ne održava nadstrešnice (članak 60. stavak 3.),
9. postavi, premjesti ili ukloni spomenik, skulpturu, spomen-ploču, sakralno obilježje i umjetničku instalaciju bez rješenja ili suprotno rješenju iz članka 61. i 66. ove odluke.
10. oštećuje, uništava i ne održava urednima spomenik, skulpturu, spomen-ploču i sakralno obilježje i umjetničku instalaciju (članak 67.),
11. prodaje i izlaže proizvode izvan prostora otvorenih tržnica (članak 71. stavak 3.),
12. koristi površinu javne namjene za istovar, smještaj i utovar građevnog materijala, postavu kontejnera za potrebe gradilišta, podizanje građevinske skele i ograde gradilišta za sanaciju i rekonstrukciju ili zaštitu od padanja dijelova fasada i slične građevinske radove ili gradnju objekta, bez rješenja ili suprotno rješenju iz članka 78. stavka 2. ove odluke,
13. koristi javnu zelenu površinu za istovar, smještaj i utovar građevnog materijala, postavu kontejnera za potrebe gradilišta, podizanje građevinske skele i ograde gradilišta za sanaciju i rekonstrukciju ili zaštitu od padanja dijelova fasada i slične građevinske radove ili gradnju objekta, bez rješenja ili suprotno rješenju iz članka 78. stavka 3. ove odluke,
14. ne ukloni snijeg i led s krova zgrade i nogostupa uz zgradu (članak 99. stavak 2.),
15. ne ukloni snijeg i led s površina javne namjene (kolodvor, javno parkiralište, tržnica na malo, sportski objekti i slično) koje su joj dane na upravljanje, odnosno na kojoj obavlja poslovnu djelatnost (članak 100.),
16. ne ukloni snijeg i led s nogostupa uz kioske, pokretne naprave i s otvorenih terasa (članak 101. stavak 1.),
17. ne ukloni snijeg i led s nogostupa ispred poslovnih prostora (članak 101. stavak 2.).
18. drži domaće životinje suprotno naredbi iz članka 103. ove odluke
19. onemogući komunalnom redaru, u provedbi njegovih ovlasti, nesmetano obavljanje nadzora i pristup do mjesta postupanja (članak 107. stavak 1.).

Novčanom kaznom u iznosu od 1.000,00 do 2.000,00 kuna kaznit će se i odgovorna osoba u pravnoj osobi koja počini prekršaj iz stavka 1. ovoga članka.

Novčanom kaznom u iznosu od 3.000,00 do 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti.

Novčanom kaznom u iznosu od 1.000,00 do 2.000,000 kuna kaznit će se fizička osoba koja počini prekršaj iz stavka l. točaka 1., 2., 3., 4., 5., 6., 9., 10., 11., 12., 13., 14., 16., 17., 18. i 19. ovoga članka.

**Članak 113.**

Novčanom kaznom u iznosu od 4.000,00 do 9.000,00 kuna kaznit će se za prekršaj pravna osoba ako:

1. rasvjetljava vanjske dijelove zgrade bez rješenja ili suprotno rješenju iz članka 8. stavka 1. ove odluke,
2. postupa suprotno članku 9. stavku 2. ove odluke,
3. ne orezuje redovito i ne održava urednom ogradu uz površinu javne namjene (članak 10.),
4. ne otkloni uočene nedostatke okućnice i dvorišta zgrade (vrta, voćnjaka, zelene i druge površine) zgrade vidljive s površina javne namjene koje je komunalni redar rješenjem naredio (članak 11),
5. ne ukloni oštećenje u roku od 7 dana ( članak 19. stavak 2. i 3.),
6. postavi tendu bez rješenja ili suprotno rješenju iz članka 20. stavka 2. ove odluke,

7. postavi videonadzor bez rješenja ili suprotno rješenju iz članka 21. stavka 3. ove odluke,

8. ne održava videondzor funkcionalno ispravnima (članak 21. stavak 4.),

9. postavi plakat bez rješenja ili suprotno rješenju iz članka 22. stavaka 2. i 3. ove odluke,

10. šara, oštećuje ili na drugi način uništava plakate (članak 22. stavak 5.),

11. ne održava urednim i čistim mjesto za postavljanje plakata (članak 22. stavak 6.);

12. plakate ne drži u urednom stanju i ne održava (članak 22. stavak 7),

13. postavi ploču s tvrtkom, nazivom i natpisom na pročelje zgrade bez rješenja ili suprotno rješenju iz članka 22. stavka 4. ove odluke,

14. ne ukloni ploču s tvrtkom, nazivom i natpisom s pročelja zgrade u roku od 15 dana od prestanka obavljanja djelatnosti, odnosno prestanka korištenja poslovnog prostora, i ne vrati pročelje zgrade u prvobitno stanje ili ne ukloni ploču s tvrtkom, nazivom i natpisom s pročelja zgrade za koju je komunalni redar rješenjem naredio uklanjanje (članak 23. stavci 6. i 7.),

15. postavi jarbol za zastave bez rješenja ili suprotno rješenju iz članka 24. stavka 3. ove odluke;

16. ne održava urednima, čistima i neoštećenima jarbole za zastave i zastave (članak 25. stavak 2.),

17. postavi reklamu bez rješenja ili suprotno rješenju iz članka 26. stavka 1. ove odluke,

18. postavi reklamni pano bez rješenja ili suprotno rješenju iz članka 27. stavka 1. ove odluke,

19. ne istakne tvrtku ili ime vlasnika na reklamni pano (članak 27. stavak 3.),

20. ne prekrije odgovarajućim materijalnom bijele boje reklamni pano koji nema istaknutu reklamnu poruku odnosno ako digitalni reklamni pano koji nema istaknutu reklamnu poruku emitira svijetlost (članak 27. stavak 4.),

21. postavi reklamu ili reklamni pano na krovne površine, pročelja zgrada i građevinske skele na Trgu bana Josipa Jelačića i Trgu Petra Preradovića (članak 28.),

22. postavi zaštitne naprave, plakati, ploče s tvrtkom, nazivom i natpisom, jarbole, reklame i reklamne panoe koji nisu uredni i funkcionalno ispravni (članak 30. stavak 1.),

23. ne ukloni zaštitne naprave, plakate, ploče s tvrtkom, nazivom i natpisom, jarbole, reklame i reklamne panoe za koje je komunalni redar rješenjem naredio uklanjanje (članak 30. stavak 2.),

24. postavi privremene građevine bez rješenja ili suprotno rješenju iz članka 33. stavka 3. ove odluke,

25. postavi objekte, uređaje, pokretne naprave, opremu, zastave, ukrase, božićna drvca i drugu sličnu prigodnu opremu bez rješenja ili suprotno rješenju iz članka 35. stavka 2. ove odluke,

26. postavi zastave na jarbole suprotno posebnim uvjetima što ih je utvrdilo gradsko upravno tijelo nadležno za uređenje javnih gradskih prostora (članak 35. stavak 3.),

27. ne ukloni objekte, uređaje, pokretne naprave, opremu, zastave, ukrase, božićna drvca i drugu sličnu opremu u roku od 2 dana od proteka blagdana i manifestacije (članak 35. stavak 4.),

28. postavi na površinu javne namjene kiosk površine do 15 m² bez rješenja ili suprotno rješenju iz članka 36. ove odluke,

29. postavi pokretnu napravu iz članka 2. točke 9. ove odluke bez rješenja ili suprotno rješenju iz članka 38. ove odluke,

30. postavi otvorenu terasu bez rješenja ili suprotno rješenju iz članka 41. ove odluke,

31. postavi montažno-demontažnu nadstrešnicu iznad otvorene terase bez rješenja ili suprotno rješenju iz članka 42. ove odluke,

32. ne drži urednima i funkcionalno ispravnima kioske, pokretne naprave, otvorene terase i montažno-demontažne nadstrešnice iznad otvorenih terasa te redovito ne čisti njihov okoliš (članak 43.),

33. ne ukloni kioske, pokretne naprave, otvorene terase i montažno-demontažne nadstrešnice iznad otvorenih terasa za koje je komunalni redar rješenjem naredio uklanjanje (članak 44.),

34. postavi građevine i uređaje javne namjene bez rješenja ili suprotno rješenju iz članka 50. stavka 1. ove odluke,

35. postavi sustav javnih bicikala i sustav javnih bicikala bez rješenja ili suprotno rješenju iz članka 51. stavka 1. ove odluke,

36. priključi električne instalacije rasvjete i druge instalacije na sustav javne rasvjete te na drugi način koristi sustav javne rasvjete bez suglasnosti ili suprotno suglasnosti (članak 52. stavak 5.),

37. lijepi plakate i drugo, ispisuje grafite i uništava nadstrešnice (članak 60. stavak 4.),

38. ne održava čistima i urednima javna parkirališta i javne garaže (članak 69. stavak 1.),

39. redovito ne održava u čistom i urednom stanju parkirališta uz ugostiteljske objekte, trgovačke centre i objekte drugih namjena (članak 69. stavak 2.),

40. ne održava urednima i funkcionalno ispravnima kioske, klupe, suncobrane, tende, ručna kolica i slične naprave na tržnicama i sajmištima (članak 71.),

41. ne očisti, ne opere i ne uredi tržnicu nakon isteka radnog vremena tržnice (članak 72.),

42. redovno i izvanredno ne održava i ne čisti površine javne namjene sukladno programu iz članka 75. ove odluke,

43. redovito ne čisti ili ne osigurava čišćenje onečišćenih površina javne namjene zbog obavljanja djelatnosti (članak 77. stavak 1.),

44. ne čisti površine javne namjene koje služe kao pristup sportskim ili rekreacijskim objektima, zabavnim parkovima ili igralištima, javnim skupovima, javnim priredbama i ne čisti površine javne namjene na kojima su postavljeni privremena naprava, kiosk i privremena građevina (članak 77. stavak 2.),

45. ne očisti površinu javne namjene odmah po završetku javne priredbe ili događanja ili ne očisti javnu površinu za koju je komunalni redar rješenjem naredio čišćenje (članak 77. stavak 3. i 4.),

46. ne ukloni odmah s površine javne namjene građevinsku skelu i drugi materijal u slučaju da s radovima na objektu ne započne u roku od sedam dana od dana postavljanja građevinske skele ili ako se na vrijeme duže od 30 dana zaustavi gradnja (članak 80. stavak 1.),

47. ne ukloni s površine javne namjene građevinsku skelu i drugi materijal za koje je komunalni redar rješenjem naredio uklanjanje (članak 80. stavak 2.),

48. ne poduzima mjere sprečavanja onečišćavanja površina javne namjene iz članka 81. ove odluke,

49. nakon završetka radova ne ostavi zauzetu površinu u stanju u kakvom je bila prije izvođenja radova (članak 82. stavak 2.),

50. ne dovede u roku od 48 sati u prvobitno stanje korištenu površinu javne namjene na kojoj je komunalni redar utvrdio postojanje oštećenja (članak 82. stavak 3.),

51. koristi dio javne površine za istovar drva, ugljena i sličnoga te za slaganje i piljenje ogrjevnog drva tako da ometa cestovni i pješački promet (članak 83. stavak 1.),

52. ne ukloni u roku od 24 sata s površine javne namjene drva, ugljen i slično i odmah je ne očisti od piljevine i drugih otpadaka (članak 83. stavak 2.),

53. ne održava čistima i funkcionalno ispravnima košarice za otpatke i košarice za pseći izmet (članak 85. stavak 3. i stavak 4. ),

54. ne postavi košarice za otpatke i košarice za pseći izmet na mjesta zabranjena člankom 86. stavkom 2. ove odluke,

55. postupi suprotno zabranama iz članka 88. ove odluke,

56. ne održava i ne uređuje javne zelene površine (članak 89. stavak 2.),

57. sječe, orezuje i sadi stabla na javne zelene površine bez rješenja ili suprotno rješenju iz članka 92. stavka 1. ove odluke,

58. postavi, zamijeni ili ukloni klupu, pametnu klupu košarice za otpatke, zaštitni element ili drugu urbanu opremu te parkovne staze na javnim zelenim površinama bez rješenja ili suprotno rješenju iz članka 93. ove odluke,

59. prilikom gradnje objekata, ne zaštiti stabla na zemljištu određenom za zelenu površinu na način propisan člankom 94. stavkom 1. ove odluke,

60. ne nadomjesti uklonjenu vegetaciju zamjenskim sadnicama primjerene vrste i veličine (članak 94. stavak 2.),

61. postupa suprotno zabranama iz članka 95. ove odluke,

62. ne dostavi podatke ili ne dostavi potpune podatke o izvedenim radovima na digitaliziranoj katastarskoj podlozi radi praćenja promjena na javnim zelenim površinama (članak 97.),

63. ne obavještava svakodnevno nadležna upravna tijela o stanju površina javne namjene i poduzetim mjerama (članak 99. stavak 5.),

64. odmah ne ukloni predmete postavljene, na površine javne namjene te na površine i objekte u vlasništvu pravnih osoba, fizičkih osoba obrtnika ili fizičkih osoba, suprotno odredbama ove odluke (članak 104. stavak 1.).

Novčanom kaznom u iznosu od 700,00 do 1.500,00 kuna kaznit će se i odgovorna osoba u pravnoj osobi koja počini prekršaj iz stavka 1. ovoga članka.

Novčanom kaznom u iznosu od 2.000,00 do 4.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti.

Novčanom kaznom u iznosu od 700,00 do 1.000,000 kuna kaznit će se fizička osoba koja počini prekršaj iz stavka l. točaka 1., 2., 3., 4., 5., 6., 9., 10., 11., 12., 13., 14., 15., 17., 18., 19., 20., 21., 22., 23., 24., 25., 26., 27., 28., 29., 30., 31., 32., 33., 36., 37., 46., 47., 48., 49., 50., 51., 52., 55., 57., 59., 60., 61. i 64.

**Članak 114.**

Novčanom kaznom u iznosu od 3.000,00 do 8.000,00 kuna kaznit će se za prekršaj pravna osoba ako:

1. ne postavi pločicu s kućnim brojem zgrade bez rješenja ili suprotno rješenju iz članka 15. ove odluke,

2. ne postavi na zgradu pločicu s kućnim brojem zgrade sukladno posebnim propisima i pravilniku iz članka 14. stavka 5. ove odluke ili ne zamijeni pločicu s kućnim brojem zgrade koja izgledom i veličinom nije sukladna pravilniku iz članka 14. stavku 5. ove odluke novom pločicom ili ne postavi na zgradu pločicu s kućnim brojem najkasnije do početka njezina korištenja ili ne vodi brigu o tome da zgrada bude stalno obilježena brojem (članak 16.),

3. drži izlog poslovnog prostora neurednim i nečistim ili ako u izlogu drži ambalažu ili skladišti robu te izlaže robu izvan poslovnog prostora (članak 18. stavci 1. i 3.),

4. ne rasvjetljuje izlog noću ili rasvjetljenjem izloga izravno obasjava prometnu površinu (članak 18. stavci 4. i 5.),

5. ne prekrije uredno izlog poslovnog prostora koji se ne koristi neprozirnim materijalom, odnosno onemogući uvid u unutrašnjost poslovnog prostora (članak 19. stavak 1.),

6. ne održava ploču s tvrtkom, nazivom i natpisom čistom i čitkom (članak 23. stavak 5.),

7. ne održava objekte, građevine i uređaje javne namjene urednima, čistima i u stanju funkcionalne ispravnosti ili ne otkloni oštećenja i kvarove u najkraćem roku, a najkasnije u roku od 10 dana od dana oštećenja ili kvara (članak 49. stavak 2),

8. ne održava javne telefonske govornice i poštanske sandučiće urednima, čistima i funkcionalno ispravnima (članak 59. stavak 2.),

9. ne održava urednima, čistima i funkcionalno ispravnima kolodvorsku zgradu, peron, sanitarni uređaj i prostor ispred kolodvora te čekaonice putničkoga i teretnoga željezničkog, autobusnog i drugog prometa (članak 68.),

10. ne održava čistima i urednima, ne osigurava ispravnost i čistoću opreme i uređaja, urednost nasada te ne postavlja odgovarajuću opremu za odlaganje otpada (članak 70),

11. ne održava čistima i urednima groblja na području Grada (članak 73. stavak 1.),

12. ne obavijesti komunalno redarstvo u roku od 24 sata nakon završetka radova i uklanjanja opreme da mu zauzeta površina više nije potrebna (članak 82. stavak 1.),

13. postupa suprotno članku 87. ove odluke,

14. postupka suprotno članku 90. ove odluke,

15. postupa suprotno članku 98. ove odluke,

16. ne ukloni snijeg i led s površina javne namjene (članak 99. stavak 1.).

Novčanom kaznom u iznosu od 600,00 do 1.000,00 kuna kaznit će se i odgovorna osoba u pravnoj osobi koja počini prekršaj iz stavka 1. ovoga članka.

Novčanom kaznom u iznosu od 1.500,00 do 3.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti.

Novčanom kaznom u iznosu od 600,00 do 900,00 kuna kaznit će se fizička osoba koja počini prekršaj iz stavka l. točaka 1., 2. i 12. ovoga članka te koja postupa suprotno članku 58. ove odluke.

**PRIJELAZNE I ZAVRŠNE ODREDBE**

**Članak 115.**

Gradonačelnik će pravilnike iz članka 14. stavka 5., članka 31., članka 32. stavka 2., članka 33., stavka 4., članka 34. stavka 1., članka 45. stavka 1, članka 51. stavka 2. i članka 84. stavka 1. donijeti najkasnije u roku od šest mjeseci od dana stupanja na snagu ove odluke.

Gradonačelnik će naredbu iz članka 103. stavka 1. donijeti u roku od šest mjeseci od dana stupanja na snagu ove odluke.

**Članak 116.**

Do stupanja na snagu pravilnika koji se donose na temelju ove odluke, primjenjuju se:

Pravilnik o postavljanju zaštitnih naprava, tvrtke, natpisa, jarbola, reklama i reklamnih panoa na području Grada Zagreba (Službeni glasnik Grada Zagreba 5/11 i 7/12).

Pravilnik o načinu i uvjetima privremenog korištenja javnih površina za radove (Službeni glasnik Grada Zagreba 6/16),

Pravilnik o načinu i uvjetima postavljanja te vanjskom izgledu kioska, pokretnih naprava i privremenih građevina (Službeni glasnik Grada Zagreba 16/15, 9/16, 19/16, 3/17, 18/17 i 24/18),

 Pravilnik o izgledu i veličini ploča za označavanje imena ulica i trgova, dopunskih ploča te pločica za označavanje zgrada brojevima (Službeni glasnik Grada Zagreba 10/14 i 21/16),

Pravilnik o kriterijima za određivanje zakupnina i naknada za korištenje javnih površina za postavljanje kioska, pokretnih naprava, privremenih građevina, komunalnih objekata u općoj uporabi, organiziranje manifestacija i organizaciju gradilišta (Službeni glasnik Grada Zagreba 19/15, 27/15, 14/16 i 20/16),

Pravilnik o načinu i uvjetima postavljanja sustava javnih bicikala na biciklističke parkirališne površine (Službeni glasnik Grada Zagreba 9/17),

Naredba o određivanju područja Grada Zagreba na kojima se dopušta držanje domaćih životinja (Službeni glasnik Grada Zagreba 19/14, [27/14](http://www1.zagreb.hr/zagreb/slglasnik.nsf/10288f1421388ff8c1256f2d0049015b/d359362b34f31534c1257dbf002fc42a?OpenDocument), [13/15](http://www1.zagreb.hr/zagreb/slglasnik.nsf/10288f1421388ff8c1256f2d0049015b/68e78122fe181d0cc1257e7500201a21?OpenDocument), 27/15, 17/16,17/17 i 20/18).

**Članak 117.**

Danom stupanja na snagu ove odluke prestaje važiti Odluka o komunalnom redu (Službeni glasnik Grada Zagreba 3/14, 16/14, 22/14, 25/15 i 6/17) osim članaka od 75. do 79. i članka 110. stavka 1. točke 13. koji se odnose na korištenje neizgrađenog građevinskog zemljišta koji ostaju na snazi do donošenja posebne odluke.

**Članak 118.**

Postupci započeti do stupanja na snagu ove odluke nastavit će se i dovršiti po odredbama Odluke o komunalnom redu (Službeni glasnik Grada Zagreba 3/14, 16/14, 22/14, 25/15 i 6/17).

**Članak 119.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Predsjednik**

**Gradske skupštine**

**prof. dr. sc. Drago Prgomet**